Vragmotorkapings: Een dood, twee vas | Maroela Media
'n Groep gewapende verdagtes in drie motors het Dinsdag twee vragmotors in Midrand gekaap wat tot 'n jaagtog en skietgeveg met die polisie gelei het.
Die twee vragmotors, wat duisende selfone vervoer het, is op die K101-pad gekaap. Volgens brig. Mathapelo Peters, polisiewoordvoerder, is die een vragmotor onmiddellik na Presidentpark nagespoor.
Die verdagtes was reeds besig om die vrag na 'n ander vragmotor oor te laai. "Die verdagtes het laat spaander met die polisie se aankoms op die toneel. Daar is onder meer op 'n Isuzu-bakkie beslag gelê."
Polisiebeamptes het verdere inligting opgevolg rakende die tweede vragmotor en 'n Mercedes-Benz Sprinter agternagesit. 'n Skietgeveg het tussen die beamptes en die insittendes uitgebreek. Een verdagte is doodgeskiet terwyl nog een geskiet en gewond is. Die beseerde verdagte is onder polisiebewaking in 'n hospitaal. 'n Derde verdagte is vasgetrek.
Die verdagtes sal binnekort in die Midrand-landdroshof verskyn op aanklagte van poging tot moord, kaping en die besit van gesteelde goedere. Volgens Peters word nog in inhegtenisnemings binnekort verwag en kan die verdagtes ook bykomende aanklagte in die gesig staar.
'n Mens het nie meer woorde nie. Gaan die gemors in die land ooit ophou? Dit neem by die dag toe en het die nuwe "normaal" geword!! Suid-Afrika is 'n misdaadhool!
Goed gedoen, SAPD…..
Moord en roof is die nuwe sport in SA! Mens moet waaksaam wees hierdie mense is goed op gelei en slimmer as wat ons dink! Elke dag moord en roof en dood my hart genade!